·V oblasti verejnej správy sa dobre napreduje v úsilí o dokončenie integrovaného systému riadenia ľudských zdrojov, pričom sa opis pracovných miest dokončil pre 81 % všetkých pozícií a úplne sa má zavŕšiť v januári 2022. Právne predpisy na uľahčenie vymenovania stáleho tajomníka na Ministerstve školstva a cirkevných záležitostí sa majú prijať do konca novembra 2021 pri súčasnom zabezpečení konzistentnosti s delegovaním podpisových právomocí v súlade so zákonom o výkonnej štátnej moci. Orgány takisto zaznamenali pokrok pri vykonávacích opatreniach na riešenie zvyšných odporúčaní Skupiny štátov proti korupcii (GRECO), ktoré sa týkajú predchádzania korupcii, pokiaľ ide o poslancov, sudcov a prokurátorov, ako aj podplácania verejných činiteľov.

·Pokiaľ ide o reformy sociálneho zabezpečenia, orgány prijali primárne právne predpisy na uplatnenie nového prístupu k určovaniu zdravotného postihnutia pri poskytovaní dávok na osobnú asistenciu, pričom sekundárne právne predpisy pre jeho počiatočné skúšobné obdobie vykonávania budú predložené začiatkom roka 2022, čo je neskôr, než sa predpokladalo v 11. správe. Dobre pokračuje aj otvorenie zvyšných riaditeľstiev jednotného fondu sociálneho zabezpečenia (e-EFKA) na celom území Grécka, no infraštruktúra IT ešte stále nie je celkom rozvinutá.

·Helénska spoločnosť pre majetok a účasti dokončila prácu na aktualizácii svojho strategického plánu, v ktorom sú stanovené jej ciele a ktorým sa posilňuje jej úloha ako aktívneho akcionára spoločností v jej portfóliu. Táto spoločnosť v rámci aktualizácie svojho strategického plánu takisto pokročila v oblasti právnych zmien, ktoré budú potrebné na to, aby sa štátom vlastnené podniky stali výkonnejšími spoločnosťami. Keďže táto spoločnosť aj naďalej pokračuje v rozvoji a začína realizovať aktualizovaný plán, je pre všetky strany naďalej nevyhnutné zachovať nezávislosť tejto spoločnosti v súlade s jej zakladajúcim právom, keďže sa tým prispeje k dosiahnutiu jej mandátu a k pretrvávajúcej pozitívnej výkonnosti z hľadiska tvorby hodnoty aktív gréckeho štátu. Okrem toho sa uzavrela dohoda o vykonaní práce s aténskym mestským dopravným podnikom (OASA) vrátane osobitnej metodiky odhadu výšky záväzku verejného sektora, ktorý má tento podnik prijať, keďže sa očakáva, že nedokončené opatrenia vykonávania tejto zmluvy sa dokončia do konca novembra.

Obnova gréckeho hospodárstva naberá na sile, a to aj napriek prebiehajúcej pandémii. Podľa prognózy Komisie z jesene sa po silnej prvej polovici roka a nad očakávania dobrej sezóne cestovného ruchu očakáva, že rast v roku 2021 dosiahne 7,1 %, a tak prakticky dosiahne úroveň hospodárskej činnosti spred pandémie. Predpokladá sa, že v roku 2022 reálny HDP narastie o 5,2 %. Hoci je vplyv pandémie stále veľmi výrazný, očakáva sa, že s postupujúcou očkovacou kampaňou sa bude postupne zmierňovať. Vďaka realizácii plánu obnovy a odolnosti Grécka majú akomodačná fiškálna a menová politika spolu s očakávanou silnou podporou napredovať tak, aby sa ďalej dynamicky rozvíjali. Trh práce zostáva odolný, a to vďaka podporným systémom vlády, ktoré naďalej chránili pracovné miesta v zraniteľných sektoroch. V návrhu rozpočtového plánu na rok 2022 sa potvrdilo, že sa očakáva, že existujúce núdzové podporné opatrenia budú vo veľkej miere postupne zrušené do konca roka 2021, pričom tie, ktoré zostanú aktívne aj v nasledujúcom roku, sa prispôsobia meniacim sa potrebám hospodárstva. Spolu s hospodárskym zotavením sa tým podporí ďalšie znižovanie deficitu verejnej správy.

Záväzky, ktoré Grécko prijalo voči partnerom Euroskupiny v júni 2018 a ktoré sú základom pre uvoľnenie dodatočných opatrení dlhovej úľavy, boli stanovené do polovice roka 2022. Grécko teda vstúpilo do posledného roka tejto dohody. Orgány sa vyjadrili, že majú v úmysle sústrediť svoje úsilie na splnenie nesplnených záväzkov do polovice roka 2022. Pri rozhodnutiach o uvoľnení zvyšných opatrení dlhovej úľavy, ako aj pri ukončovaní sprísneného dohľadu sa bude musieť zohľadniť pokrok smerom k dokončeniu záväzkov a rovnako aj širšie hospodársko-politické prostredie.

Došlo však k oneskoreniu niektorých osobitných záväzkov v porovnaní s časovým plánom dohodnutým v súvislosti s 11. správou. Predovšetkým:

·Vyrovnávanie nedoplatkov zaznamenalo len nepatrné zlepšenie v porovnaní s 11. správou, a to v dôsledku oneskorení pri vykonávaní politických opatrení dohodnutých v pláne vyrovnávania z marca 2021, akumulácie nových nedoplatkov a prílevu nových žiadostí o dôchodok, ktoré boli vyššie, než sa očakávalo. V súčasnosti sú zavedené opatrenia na urýchlenie vyrovnávania a orgány v súčasnosti očakávajú, že nepenzijné nedoplatky by sa mali vyrovnať do decembra 2021 a objem nevybavených žiadostí o dôchodok do polovice roka 2022. Orgány dohodli, že od októbra 2021 budú každý mesiac monitorovať pokrok vo vykonávaní politiky, aby sa zabránilo ďalším oneskoreniam. Vo vykonávaní odporúčaní gréckeho dvora audítorov a zjednodušení fiškálnych postupov sa pokračovalo podľa plánu.

·Keďže sa v oblasti reformy agentúry pre verejné príjmy skončila testovacia fáza informačného systém v rámci komplexného systému výberu daní, očakáva sa, že skutočné sfunkčnenie sa v porovnaní s cieľom konca v roku 2021 dohodnutým v 11. správe kompletne dosiahne až v apríli 2022.

·V dôsledku pandémie a nedávnej reorganizácie vlády došlo k ďalšiemu oneskoreniu vytvorenia systému primárnej zdravotnej starostlivosti. Orgány sa zaviazali, že do decembra 2021 predložia návrh zákona s cieľom jeho prijatia do februára 2022 spolu so sekundárnymi právnymi predpismi potrebnými na zabezpečenie zásad gatekeepingu a registrácie pacientov, a to včas pre 13. správu o sprísnenom dohľade. Dobre pokračuje aj zber spätne získaných prostriedkov, t. j. výdavkov nad rámec zákonom stanoveného stropu pre verejné výdavky na lieky a iné služby zdravotnej starostlivosti, ktoré sa majú získať späť od poskytovateľov zdravotnej starostlivosti, pokiaľ ide o nedávne sumy, no došlo k závažným oneskoreniam súm, ktoré sa mali vyzbierať za rok 2020. Očakáva sa, že pokiaľ ide o verejné obstarávanie v oblasti zdravotníctva, do 10. decembra 2021 sa prijme nový legislatívny rámec a činnosti v oblasti obstarávania budú napredovať k splneniu čiastkového cieľa, a to dosiahnuť v polovici roka 2022 podiel 40 % všetkých centrálne obstarávaných nemocničných výdavkov.

·V oblasti spravodlivosti došlo v prípravnej fáze začatia verejného obstarávania na integrovaný systém správy prípadov k ďalšiemu oneskoreniu, v dôsledku čoho už nie je možné splniť predchádzajúci cieľ zadania zákazky na projekt v prvom štvrťroku 2022. Je to obzvlášť znepokojivé, vzhľadom na dôležitosť projektu a jeho dlhé predpokladané obdobie vykonávania. K ďalšiemu pokroku došlo v oblasti elektronického podávania, a to na občianskych, aj správnych súdoch, pričom opatrenia sa majú dokončiť do apríla 2022.

·Orgány urobili vítané kroky pri reforme kontrolného rámca dohľadu nad hospodárskymi činnosťami a trhmi s výrobkami v oblastiach, ktoré sa monitorujú v rámci záväzku sprísneného dohľadu, no na dokončení tejto reformy sa stále pracuje. Osobitne v poslednej zostávajúcej oblasti ochrany životného prostredia orgány prijali primárne právne predpisy s cieľom zmeniť rámec sankcií a právomocí kontrolných orgánov presadzovať práva, aby sa environmentálne inšpekcie stali transparentnejšími, priateľskejšími pre podniky a aby viedli k tomu, že samotné spoločnosti budú tieto právne predpisy dodržiavať. Na dokončenie tejto reformy treba vytvoriť model riadenia presadzovania práva s cieľom uľahčiť harmonizovaný prístup pri uplatňovaní systému presadzovania práva.

·Dokončenie osobitného záväzku ratifikácie lesných máp, ktorá je potrebná na dokončenie katastrálneho projektu, zaznamenalo ďalšie oneskorenia, čiastočne z dôvodu lesných požiarov, ku ktorým došlo začiatkom tohto roka. Hoci sa tieto faktory uznávajú, včasné dokončenie katastra je v dôsledku opakovaného horizontálneho predlžovania termínu na ratifikáciu máp ohrozené. Orgány uviedli, že mapy by sa mohli ratifikovať do polovice roka 2022, čo však podlieha značným rizikám spojeným s vykonávaním.

Okrem pokroku v plnení osobitných záväzkov sa v správe víta, že orgány pokročili v niekoľkých širších štrukturálnych reformách začatých v súvislosti so sprísneným dohľadom. Predovšetkým:

·Nový nástroj na prípravu projektov, čo je jednotka v rámci privatizačnej agentúry, ktorá sa venuje dokončovaniu investičných projektov a poskytovaniu širšej podpory na urýchľovanie projektov strategického významu vrátane projektov zahrnutých v pláne obnovy a odolnosti Grécka, sa stal plne funkčným. Nástroj dostal 8. novembra 2021 prvý súbor zmlúv, ktoré sa považujú za strategicky významné, a preto sa musia začleniť do plánu realizácie strategických projektov a získať prioritnú pozornosť. Orgány okrem toho postupne napredujú pri sfunkčňovaní nového regulačného rámca pre verejné obstarávanie, a to aj v širšom kontexte nedávno prijatej stratégie. Pri prijímaní zvyšných sekundárnych právnych predpisov zákona o verejnom obstarávaní došlo ku krátkemu oneskoreniu a v súčasnosti sa očakáva, že bude dokončené do konca novembra 2021. Všetky tieto kroky sú dôležité pre úspešnú realizáciu investícií predložených v pláne obnovy a odolnosti Grécka.

·Dobre pokračujú aj širšie reformy v oblasti súdnictva vrátane dokončovania zriadenia osobitných súdnych komôr, napredovania k prijatiu revidovaného zákona o organizácii súdnictva a sfunkčnenia oddelenia JustStat, ktorého cieľom je zlepšovať kvalitu údajov v oblasti súdnictva.

·Zavádzanie nových digitálnych služieb a aplikácií postupne napreduje, a to vďaka podporným opatreniam na zlepšenie interoperability systému a výmeny údajov v rámci verejnej správy.

·Orgány s cieľom riešiť značný nárast dočasných zamestnancov vo verejnej správe od roku 2018 prijali strop pre dočasných zamestnancov, ktorí sa majú v roku 2022 prijať do zamestnania, čo je vítané. V dôsledku nepredvídaného vývoja, ako je neočakávane veľký odchod učiteľov do dôchodku a zvýšený dopyt po osobitnej podpore pre žiakov, však nebolo možné dosiahnuť očakávané zníženie počtu dočasných zamestnancov, keď sa ešte pred začiatkom tohto školského roka 10 500 pracovných pomerov dočasných učiteľov v plnej miere nahradilo trvalými pracovnými zmluvami. Orgány sa zaviazali vykonať posúdenie potreby stálych a dočasných zamestnancov v školstve, ako aj zabezpečiť, že sa ako kompenzácia na budúci školský rok novo zamestná 3 000 dočasných učiteľov.

Európske inštitúcie uvítali úmysel orgánov vykonať posúdenie personálnych potrieb vo verejnej správe, ako aj toho, ako prilákať schopných zamestnancov, a súčasne zdôrazňujú význam zachovania celkových nákladov na verejnú správu na stabilnej úrovni s cieľom pomôcť zachovať obozretnú fiškálnu politiku v strednodobom horizonte. Počet zamestnancov vo verejnej správe sa celkovo zvýšil o 2,6 %, odkedy Grécku skončil program finančnej pomoci v auguste 2018, najmä pokiaľ ide o dočasných zamestnancov, ktorých počet vzrástol o 24,5 %. To sa odrazilo na mzdách, pričom sa v období 2018 – 2022 očakáva ich nárast o 6 %. Ako podiel na HDP majú mzdy podľa prognóz vzrásť na 9,5 % v roku 2022, a to z 9,3 % v roku 2018 (). Nepretržité dôkladné monitorovanie a zintenzívňovanie úsilia o posilnenie centrálnej kontroly nad náborovými postupmi, ako aj odstraňovanie zostávajúcich nedostatkov () pomôže zabezpečiť stabilnú úroveň veľkosti verejnej správy a nákladov na ňu. Orgány sú súčasne povzbudzované k tomu, aby využili vnútornú flexibilitu jednotnej mzdy s cieľom zaistiť, že verejný sektor zostane atraktívnym miestom na prácu.

Bankový sektor zaznamenal značný pokles nesplácaných úverov, hoci aj naďalej pretrvávajú slabé miesta. Vďaka sekuritizačným transakciám dosiahol podiel nesplácaných úverov v júni 2021 () výšku 20,3 %, t. j. polovicu podielu zaznamenaného na konci roka 2019. Sekuritizácie nesplácaných úverov majú za následok zvýšené potreby tvorby rezerv, čo zaťažuje ziskovosť bánk a ich kapitálové pozície v krátkodobom horizonte, no ktoré umožnia bankám znižovať ich cenu rizika tým, že sa budú rozvíjať a uvoľnia priestor pre nové úvery v ich súvahách. Podiel odložených daňových úľav na kapitáli bánk zostáva aj naďalej vysoký. Cez leto došlo k úspešným opatreniam na zlepšenie stavu kapitálu a ďalšie opatrenia sa plánujú v nasledujúcich mesiacoch. Riziko kaskádového efektu po ukončení moratória sa ešte neprejavilo, no naďalej pretrvávajú riziká znižovania hodnoty.

Vo vykonávaní dohodnutých politických opatrení vo finančnom sektore došlo k zlepšeniu, no aj naďalej je náročné dohnať predchádzajúce oneskorenia. Fungovanie rámca platobnej neschopnosti je teraz podporené príslušnou elektronickou infraštruktúrou. Postup udeľovania koncesií na založenie subjektu na predaj a spätný prenájom sa ešte viac oneskoril, ale nezdá sa, že by to ovplyvnilo vykonávanie rámca platobnej neschopnosti. Pokiaľ ide o osobitné záväzky na riešenie nevybavených prípadov platobnej neschopnosti domácností, dochádza k pokroku, ale tempo zostáva pomalé. Veľký počet prípadov zostáva nedoriešených, pričom len 19,5 % dostalo nový dátum pojednávania, pričom v mnohých prípadoch je to až po roku 2022. Orgány sa pripravujú na prijatie príslušných krokov, a to okrem iného na zlepšenie vybavenia prípadov na osobitných súdoch s cieľom doriešiť nevybavené prípady zväčša v roku 2022, čo je aj naďalej problematické. Napriek urýchleniu platieb, pokiaľ ide o nevybavené prípady uplatnených štátnych záruk v treťom štvrťroku 2021, tempo vybavovania stále nespĺňa očakávania. Orgány sa zaviazali poskytovať mesačnú aktualizáciu pokroku pri vybavovaní oboch typov nevybavených prípadov (prípady platobnej neschopnosti domácností a uplatnené štátne záruky). Nedávne prijatie rozsiahlej revízie Občianskeho súdneho poriadku je vítané, keďže sa očakáva, že sa tým urýchli vykonávanie spravodlivosti a zvýši efektívnosť exekučných konaní vrátane vedenia elektronických aukcií. Pokračujú aj práce na zavedení zlepšení platformy elektronických aukcií.

Napredujú rokovania o budúcnosti Helénskeho fondu finančnej stability. Reforma právneho rámca tohto fondu sa má zamerať na trvanie, riadenie, stratégiu odpredaja a osobitné práva fondu. Grécke orgány teraz očakávajú, že sa koncom tohto roka prijme právna zmena.

V tejto správe sa celkovo dospelo k záveru, že Grécko pokročilo ďalej k dosiahnutiu svojich osobitných záväzkov, a to aj napriek oneskoreniam, ktoré sa vyskytli v niektorých oblastiach, ktoré boli čiastočne spojené s náročnými okolnosťami v dôsledku pandémie alebo katastrofických požiarov v auguste 2021. Orgány splnili osobitné záväzky v energetickom sektore a riadení verejných financií a súčasne prijali dôležité a vítané kroky smerom k splneniu väčšiny svojich osobitných záväzkov do apríla 2022. Európske inštitúcie vítajú úzku a konštruktívnu spoluprácu vo všetkých oblastiach a odporúčajú orgánom, aby udržali tempo a dobehli oneskorenia, najmä pokiaľ o reformy finančného sektora, vyrovnávanie nedoplatkov, zdravotnú starostlivosť a súdnictvo.

MAKROEKONOMICKÝ ROZVOJ

Obnova naberá na sile. Hospodárstvo medzištvrťročne vzrástlo o 4,5 % v prvom štvrťroku 2021 a o 3,4 % v druhom štvrťroku 2021. Predpokladá sa, že vonkajší sektor si v treťom štvrťroku 2021 podstatne prilepšil vzhľadom na dobré predbežné údaje o cestovnom ruchu po tom, ako sa krajina v máji otvorila cestovnému ruchu a ako sa počas leta zrušili obmedzenia mobility v EÚ. Vývoz tovaru súčasne zaznamenal rast podielov na trhu počas prvej polovice 2021, a tak v tomto istom období prispel k rastu. Takisto sa predpokladá, že rast reálneho HDP v roku 2021 bude podporený vykonávaním investícií v rámci plánu obnovy a odolnosti Grécka a ostatných podporných opatrení vlády. Čisté priame zahraničné investície v Grécku počas druhého štvrťroka 2021 značne vzrástli, no ich objem vyjadrený ako podiel na HDP je aj naďalej hlboko pod priemerom EÚ. Inflácia v súvislosti s globálnymi inflačnými tlakmi sa počas letných mesiacov naďalej zvyšovala.

Zamestnanosť počas leta naďalej rástla, a to vďaka podpore vládnych systémov, ktoré ďalej chránili pracovné miesta v zraniteľných odvetviach, zatiaľ čo obnova hospodárstva a vysoký dopyt po sezónnych zamestnancoch v cestovnom ruchu urýchlili tvorbu pracovných miest. Podľa najnovších údajov z informačného systému „Ergani“ bol čistý tok zamestnancov do súkromného sektora počas tretieho štvrťroka 2021 pozitívny, pričom nábor zamestnancov vzrástol o 6,7 % v porovnaní s predchádzajúcim rokom. Režim skráteného pracovného času („Synergasia“) aj naďalej poskytoval podporu približne 37 800 zamestnancom v 3 560 podnikoch v septembri 2021. Miera nezamestnanosti v septembri bola 13,3 %, čo je o tri percentuálne body pod úrovňou zo septembra 2020, a to vďaka obnove, najmä v cestovnom ruchu. Miera nezamestnanosti mladých v druhom štvrťroku poklesla na 38,5 %, no zostáva o 2,3 percentuálneho bodu vyššia v porovnaní s príslušnou mierou v druhom štvrťroku 2020. Podľa najnovších dostupných údajov poklesol v roku 2020 podiel ľudí ohrozených chudobou alebo sociálnym vylúčením na 27,5 %, čo je úroveň o 1,5 percentuálneho bodu nižšia ako v roku 2019.